pandemi
Pandemi er epidemisk sygdom, der breder sig over en hel eller flere verdensdele. Kolera, pest (den sorte død) og den spanske syge er eksempler på sygdomme, der har forårsaget pandemier.
Udviklingen af en influenza til en potentiel pandemi gradueres af WHO i 6 faser. Den i 2009 opståede svineinfluenza blev medio april 2009 klassificeret af WHO som fase 4 (normalt for epidemisk influenza), ultimo april opgraderedes til fase 5 (den spredte sig i flere lande), og 11. juni 2009 klassificerede WHO epidemien som en fase 6, hvilket betyder, at infektionen har spredt sig i flere verdensdele og dermed betegnes en pandemi.